b'\n_START_ARTICLE_\nNeagoe Basarab\n_START_SECTION_\nVladanje\n_START_PARAGRAPH_\nVla\xc5\xa1ka je bila v 16. stoletju neodvisna, vendar je morala pla\xc4\x8devati pretirano visok davek Osmanskemu cesarstvu. Neagoe je spodbujal razvoj obrti in trgovine in vzdr\xc5\xbeeval dobre odnose s sosednjim Ogrskim kraljestvom. Njegovi diplomati so posku\xc5\xa1ali navezati stike tudi z Bene\xc5\xa1ko republiko in pape\xc5\xbei in celo posku\xc5\xa1ali zgladiti spore med vzhodnimi pravoslavjem in zahodnim katoli\xc5\xa1tvom, da bi se s skupnimi mo\xc4\x8dmi uprli tur\xc5\xa1ki gro\xc5\xbenji._NEWLINE_V vla\xc5\xa1ki pravoslavni cerkvi je sprejel bizantinsko obredje in velikodu\xc5\xa1no daroval pravoslavnim samostanom ne samo v Vla\xc5\xa1ki ampak tudi drugje po Balkanu. Med njegovo vladavino je bila leta 1517 zgrajen samostan Curtea de Arge\xc5\x9f. Glavni gradbeni mojster je bil legendarni Me\xc5\x9fterul (Mojster) Manole. Ista legenda pravi, da je bil za Manolejevo smrt kriv knez Radu, ki je ukazal, da se odstranijo gradbeni odri, \xc4\x8deprav so bili mojstri \xc5\xa1e na strehi. S tem je \xc5\xbeelel prepre\xc4\x8diti, da bi tako izjemno gradbeno mojstrovino zgradil \xc5\xa1e kdo drug._NEWLINE_Neagoe je za\xc4\x8del graditi staro metropolitsko cerkev v T\xc3\xa2rgovi\xc5\x9ftu in cerkev sv. Nikolaja v \xc5\x9echeii Bra\xc5\x9fovului._NEWLINE_V stari cerkveni slovan\xc5\xa1\xc4\x8dini je napisal eno od najstarej\xc5\xa1ih vla\xc5\xa1kih knji\xc5\xbenih del z naslovom \xc3\x8env\xc4\x83\xc5\xa3\xc4\x83turile lui Neagoe Basarab c\xc4\x83tre fiul s\xc4\x83u Teodosie (Nauki Neagoe Basaraba njegovemu sinu Teodoziju), v katerem obravnava razli\xc4\x8dna podro\xc4\x8dja, med njimi fillozofijo, diplomacijo, moralo in etiko.\n_START_SECTION_\nDru\xc5\xbeina\n_START_PARAGRAPH_\nPoro\xc4\x8den je bil z Milico Brankovi\xc4\x8d, bolj znano kot Despina Elena, h\xc4\x8derko srbskega kneza Stefana Brankovi\xc4\x87a. Med njunimi otroki sta bila tudi knez Teodozij in Ruksandra, poro\xc4\x8dena z vla\xc5\xa1kima knezoma Radujem Afumatskim in Radujem Paisijem.'